Man te laat om ouers uit brandhuis te red | News24
Man te laat om ouers uit brandhuis te red
Walter en Myrna van der Riet van die plaas Langlaagte het gesterf in die verwoestende veldbrande in the Thornhill-gebied. Hier is hul kleinsuen Josh van der Riet by wat oor is van hul huis. Foto:WERNER HILLS
HY het ná 'n angstige oproep van sy ma deur die verkeer en rook gehaas om haar uit 'n brandende huis te red, maar hy was te laat.
So sê Garth van der Riet tussen die as en metaal wat van sy ouers se huis op hul plaas Langlaagte buite Thornhill in die Oos-Kaap oorgebly het.
Myrna (72) en Walter van der Riet (73) het die naweek hier in 'n brand gesterf. Myrna is Saterdagmiddag op die toneel oorlede, terwyl Walter Sondag in die vroeë oggendure in die hospitaal aan sy erge brandwonde gesterf het.
Hy het sy ma buite die huis op die grond aangetref, sê Van der Riet.
"Sy het gebel en gesê die huis brand, maar ek het gesukkel om by haar uit te kom omdat die verkeer swaar was weens die brande," sê hy.
"Dit was verskriklik om so 'n oproep te ontvang en ek was klaar te laat toe ek daar aan-kom.
"Een van die plaaswerkers het later vertel hoe hy weggehardloop het toe die brand so skielik hul huis bereik het. As hulle net saam met hom gegaan het . . . maar soos ek my ma ken, wou sy waarskynlik bly om die kat te red."
Sy pa was 'n entjie verder van die huis.
"Die rook het waarskynlik te veel geraak vir my pa en toe probeer hy in 'n ander rigting kruip. Hy was erg gebrand. Ek het hom verder in die pad afgesleep, toe 'n ambulans van die Relay-nooddiens – wat ek op die hoofpad om hulp gevra het – daar aankom om te help."
Sy pa was egter te erg beseer.
"As hy oorleef het, sou dit sy hart gebreek het om te sien wat van die huis oorgebly het waar hulle al 26 jaar woon," sê Van der Riet.
"Dit het nooit voorheen in dié gebied gebrand nie en toe die wind draai, het dit skielik opgevlam."
Josh van der Riet, een van hul kleinkinders, beaam dít. "Ons het gedink daar was geen ge-vaar nie, anders sou hulle die huis verlaat het," sê Josh.
"Toe die vlamme kom, het dit waarskynlik sekondes geneem om die huis te verswelg."
Hulle was eenvoudige mense, sê Van der Riet.
"My pa het herstelwerk aan trekkers gedoen, want hy kon nie stilsit nie en my ma was 'n ongelooflike mens. Sy was die laaste persoon wat verdien het om seer te kry."